《题等侯轩一首》
宋代·刘一止

苍官与青士，昔封潇洒侯。万个俨相持，更比千户优。

道人心安乐，可念过不留。延我听风窗，凄清韵天球。

傍瞻卧麟冢，卿云覆杯丘。前峰郁岧峣，落涧缘道周。

居然气象异，况乃世德修。他日名可占，子孙荷灵休。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。